CELEX: 32006D0896(01)
Language: sk
Date: 2004-10-26 00:00:00
Title: 2006/896/ES: Rozhodnutie Komisie z 26. októbra 2004 , ktorým sa koncentrácia vyhlasuje za zlučiteľnú so spoločným trhom a s vykonávaním Dohody o EHP (Prípad COMP/M.3436 – Continental/Phoenix) [oznámené pod číslom K(2004) 4219]   (Text s významom pre EHP)

13.12.2006   
            
            
               SK
            
            
               Úradný vestník Európskej únie
            
            
               L 353/7
            
         
      ROZHODNUTIE KOMISIE
   
   z 26. októbra 2004,
   ktorým sa koncentrácia vyhlasuje za zlučiteľnú so spoločným trhom a s vykonávaním Dohody o EHP
   (Prípad COMP/M.3436 – Continental/Phoenix)
   [oznámené pod číslom K(2004) 4219]
   (Iba nemecký text je autentický)
   (Text s významom pre EHP)
   (2006/896/ES)
   Komisia 26. októbra 2004 prijala rozhodnutie v prípade koncentrácie v zmysle nariadenia Rady (EHS) č. 4046/89 z 21. decembra 1989 o kontrole koncentrácií medzi podnikmi
          (1)
       (nariadenie o koncentráciách) a najmä jeho článku 8 ods. 2. Verejne prístupnú verziu úplného rozhodnutia možno nájsť v pôvodnom jazyku prípadu a v pracovných jazykoch Komisie na webovej stránke Generálneho riaditeľstva pre hospodársku súťaž na tejto adrese: http://europa.eu.int/comm/competition/index_en.html.
   
   I.   KONCENTRÁCIA
   
               (1)
            
            
               Komisii bolo 12. mája 2004 doručené oznámenie o zamýšľanej koncentrácii, podľa ktorého spoločnosť Continental AG získava v zmysle článku 3 ods. 1 písm. b) nariadenia o koncentráciách kontrolu nad celou spoločnosťou Phoenix AG prostredníctvom verejnej ponuky oznámenej 26. apríla 2004.
            
         1.   Účastníci konania
   
               (2)
            
            
               Spoločnosť Continental AG („Continental“) je vedúcim výrobcom pneumatík, bŕzd, systémov odpruženia a iných výrobkov z technickej gumy, predovšetkým na automobilové účely.
            
         
               (3)
            
            
               Spoločnosť Phoenix AG („Phoenix“) sa tiež špecializuje na výrobu produktov z technickej gumy (napr. systémy odpruženia, antivibračné systémy, hadice a dopravníkové pásy), ale nevyvíja činnosť vo výrobe pneumatík. Obe spoločnosti majú sídlo v Nemecku.
            
         2.   Operácia
   
               (4)
            
            
               Continental mieni získať úplnú kontrolu nad celou spoločnosťou Phoenix v zmysle článku 3 ods. 1 písm. b) nariadenia o koncentráciách. Koncentrácia bola Komisii oznámená 12. mája 2004; spoločnosť Continental získala 28. júna 75,51 % akcií spoločnosti Phoenix prostredníctvom verejnej ponuky.
            
         II.   RELEVANTNÉ TRHY
   
               (5)
            
            
               Koncentrácia vedie k horizontálnym prienikom na niekoľkých trhoch s výrobkami v oblasti výrobkov z technickej gumy. Komisia zistila potenciálne problémy pre hospodársku súťaž na štyroch trhoch:
               
                           —
                        
                        
                           pneumatické pružiny pre úžitkové vozidlá;
                        
                     
                           —
                        
                        
                           pneumatické pružiny pre osobné motorové vozidlá;
                        
                     
                           —
                        
                        
                           pneumatické pružiny pre koľajové vozidlá;
                        
                     
                           —
                        
                        
                           oceľokordové dopravníkové pásy.
                        
                     
         1.   Pneumatické pružiny pre úžitkové vozidlá (OEM/OES)
   
               (6)
            
            
               Obaja účastníci konania vyvíjajú činnosť v oblasti výroby pneumatických pružín pre úžitkové vozidlá (2). Pneumatické pružiny sa zvyčajne skladajú z gumového podkladu a kovovej platne z ocele. V úžitkových vozidlách sa používajú na zníženie vibrácií medzi nápravou a podvozkom a prispôsobenie podvozku rôznym nákladom (3). Hoci spoločnosť Continental navrhuje definovať trh, ktorý by zahŕňal všetky typy systémov odpruženia pre úžitkové vozidlá (špirálové oceľové pružiny, zložené listové pružiny a pneumatické pružiny), prieskum trhu potvrdil stanovisko Komisie, že pneumatické pružiny predstavujú osobitný trh výrobku. Prieskum tiež potvrdil rozdiel medzi pneumatickými pružinami predanými výrobcom vozidiel (OES/OEM) a pneumatickými pružinami predanými na nezávislom sekundárnom trhu (independent aftermarket – IAM). Podrobnejší opis menších trhov (napr. trh s pneumatickými pružinami pre nákladné vozidlá/autobusy na jednej strane a pre prívesy/nápravy na strane druhej) nemá oporu v prieskume trhu a v každom prípade by to nemalo vplyv na hodnotenie hospodárskej súťaže.
            
         
               (7)
            
            
               Pokiaľ ide o geografické vymedzenie trhu, spoločnosť Continental namieta, že v prípade pneumatických pružín pre úžitkové vozidlá má trh celosvetový rozsah. Prieskum trhu však ukázal, že trhové podmienky sa v prípade pneumatických pružín pre úžitkové vozidlá v Európe výrazne odlišujú od ostatných oblastí. Vzhľadom na rozdielne technické požiadavky (napr. väčšie nákladné vozidlá) a rozdielne preferencie zákazníkov (európske pružiny sú technicky dômyselnejšie), pružiny používané v nákladných vozidlách v USA sa nedajú použiť v nákladných vozidlách v Európe a naopak. V dôsledku toho výrazný vplyv konkurencie mimo Európy na európsky trh neexistuje. Iba jedna spoločnosť (americká spoločnosť Firestone) v súčasnosti dováža pneumatické pružiny do Európy. Tieto pneumatické pružiny sú špeciálne navrhnuté pre európsky trh. Obsahujú kovové súčiastky, ktoré sa nakupujú v Európe, prepravujú do USA, kde sa montujú do pneumatických pružín, ktoré sa potom prepravujú do Európy. Ďalšiu cenovú nevýhodu spôsobujú clá a prepravné náklady. Hoci ich dovoz bol v roku 2003 na úrovni približne 12 %, je pravdepodobné, že dovoz sa v blízkej budúcnosti výrazne zníži, nakoľko spoločnosť Firestone v súčasnosti stavia výrobný závod v Poľsku, ktorý začne vyrábať v roku 2005. Komisia preto zastáva názor, že relevantným trhom pre pneumatické pružiny určené pre OEM/OES je Európa.
            
         
               (8)
            
            
               Pokiaľ ide o pneumatické pružiny predávané nezávislými predajcami na sekundárnom trhu (IAM), tak otázku relevantného geograficky vymedzeného trhu možno nechať otvorenú, keďže prieskum trhu ukázal, že na sekundárnom trhu obava z ohrozenia hospodárskej súťaže neexistuje.
            
         2.   Pneumatické pružiny pre osobné motorové vozidlá
   
               (9)
            
            
               Spoločnosť Continental ako aj spoločnosť Phoenix vyrábajú pneumatické pružiny pre osobné motorové vozidlá. Pneumatické pružiny (dúchadlová/platňová jednotka) sú v osobných motorových vozidlách súčasťou dômyselnejšieho systému pneumatického odpruženia, ktorý sa skladá z pneumatickej pružiny a iných súčiastok (napr. vzduchový tlakový systém, ovládacie jednotky atď.). Aktivity spoločností Continental a Phoenix sa prekrývajú iba v oblasti pneumatických pružín. Pneumatické pružiny predstavujú výrobok, ktorý má v súčasnosti na trhu menšinové postavenie a ktorý sa používa najmä v luxusných automobiloch. Prieskum trhu potvrdil, že pneumatické pružiny pre osobné motorové vozidlá sa musia hodnotiť osobitne od ostatných typov pružín (napr. oceľových pružín). Nezdá sa však, že pokračovať v rozlišovaní medzi rôznymi segmentmi zákazníkov na trhu s pneumatickými pružinami pre automobily (napr. „limuzíny“, „športové úžitkové vozidlá – SUV“, „ľahké nákladné vozidlá“) je vhodné, keďže výrobný postup, ako aj zákazníci sú vo všetkých troch segmentoch podobní.
            
         
               (10)
            
            
               Spoločnosť Continental tvrdí, že pokiaľ ide o rozsah, trh má celosvetový charakter. Prieskum trhu však podporil geografické vymedzenie trhu ako európskeho. V skutočnosti však v súčasnosti v Európe vyvíja činnosť iba jeden neeurópsky dodávateľ – spoločnosť Gates z USA. Dovoz v roku 2003 predstavoval asi iba [5-10* (4) ] %. Spoločnosť Gates nedávno otvorila nové zariadenie na výrobu pneumatických pružín v Aachene/Nemecko, aby bol európsky trh zásobovaný z Európy. Väčšina zákazníkov sa v skutočnosti neprikláňa k nákupu dovážaných pneumatických pružín. Je to dôsledkom toho, že vývoj pneumatických pružín pre osobné motorové vozidlá si vyžaduje úzku spoluprácu medzi odberateľmi, keďže pneumatické pružiny patria z technologického hľadiska k citlivým výrobkom. Navyše vývoj úplného systému pneumatických pružín zahŕňa iných dodávateľov súčiastok, ktorí majú zvyčajne sídlo v Európe. V dôsledku toho väčšina výrobcov automobilov uprednostňuje dodávky od dvoch európskych výrobcov (Phoenix/Vibracoustic alebo Conti).
            
         3.   Pneumatické pružiny pre koľajové vozidlá
   
               (11)
            
            
               Obaja účastníci konania tiež vyrábajú systémy odpruženia pre koľajové vozidlá. Spoločnosť Continental aj v tomto prípade navrhuje definovať jeden trh s výrobkom pre všetky druhy rozdielnych systémov odpruženia a antivibračných systémov používaných v koľajových vozidlách (napr. oceľové pružiny, hydraulické systémy, pneumatické pružiny, gumeno-kovové časti). Prieskum trhu však potvrdil postoj Komisie, že sekundárne systémy pneumatických pružín (gumový podklad v kombinácii s gumeno-kovovými časťami) predstavujú osobitný trh s výrobkom, ktorý je oddelený od ostatných primárnych a sekundárnych súčiastok systémov odpruženia. Je to predovšetkým dôsledkom toho, že väčšina zákazníkov pneumatické pružiny nakupuje oddelene od súčiastok systémov odpruženia a know-how pri výrobe pneumatických pružín sa značne odlišuje od know-how iných výrobkov. Na rozdiel od úžitkových vozidiel, v prípade systémov odpruženia pre koľajové vozidlá sekundárny trh neexistuje.
            
         
               (12)
            
            
               Spoločnosť Continental tvrdí, že pokiaľ ide o rozsah, trh má celosvetový charakter. Prieskum trhu potvrdil geografické vymedzenie trhu ako európskeho trhu, keďže väčšina európskych zákazníkov obchoduje s európskymi výrobcami. Geografické vymedzenie trhu však možno ponechať otvorené, keďže ani na samotnom európskom trhu by táto koncentrácia nemala za následok dominantnú pozíciu spoločností Continental a Phoenix.
            
         4.   Ťažké oceľokordové dopravníkové pásy
   
               (13)
            
            
               Spoločnosti Phoenix a Continental sa tiež špecializujú na výrobu dopravníkových pásov. Dopravníkové pásy, ktoré sa vyrábajú z gumy, textilu alebo PVC, sú navrhnuté na prepravu tovarov. Rozlišujeme medzi tromi typmi dopravníkových pásov: ľahké dopravníkové pásy, ťažké dopravníkové pásy a špecializované dopravníkové pásy. Ťažké dopravníkové pásy sa používajú na prepravu ťažkých tovarov, ako napríklad uhlie, ruda, štrk alebo piesok. Rozlišujeme medzi dvoma typmi ťažkých dopravníkových pásov, oceľokordové dopravníkové pásy a dopravníkové pásy z textilných materiálov. Účastníci konania majú silnú pozíciu najmä v oblasti oceľokordových dopravníkových pásov. Spoločnosť Continental tvrdí, že oba typy (dopravníkový pás z textilných materiálov a oceľokordový dopravníkový pás) patria na ten istý trh ťažkých dopravníkových pásov. Takáto definícia trhu však nemá oporu vo výsledkoch prieskumu trhu.
            
         
               (14)
            
            
               Z dodávateľského hľadiska sa výrobný postup dopravníkových pásov z textilných materiálov od výrobného postupu oceľokordových dopravníkových pásov výrazne líši, keďže oceľokordové dopravníkové pásy sa vyrábajú z gumy a oceľových lán, zatiaľ čo dopravníkové pásy z textilných materiálov sú utkané z rôznych vrstiev umelých vlákien. Okrem toho konkurenti a odberatelia poskytli vysvetlenie, že oba tieto typy majú svoje príslušné oblasti uplatnenia vzhľadom na svoje výrazne rozdielne charakteristiky: Zatiaľ čo dopravníkový pás z textilných materiálov možno použiť pre menšie zariadenia (kratšie vzdialenosti, ľahšie náklady), preprava ťažkých nákladov na dlhé vzdialenosti (napr. zariadenia na povrchovú ťažbu) si nutne vyžaduje oceľokordový dopravníkový pás. Je to preto, lebo dopravníkové pásy z textilných materiálov sú elastickejšie než oceľokordové dopravníkové pásy a môžu preto prekonávať iba krátke vzdialenosti. Hoci spoločnosť Continental správne tvrdí, že v prípade niektorých zariadení možno použiť oba typy pásov, prieskum trhu ukazuje, že iba 5-10 % zariadení s oceľokordovými pásmi možno nahradiť pásom z textilných materiálov. Preto sa zdá, že ťažké oceľokordové dopravníkové pásy nepatria na ten istý trh ako ťažké dopravníkové pásy z textilných materiálov a mali by sa hodnotiť osobitne.
            
         
               (15)
            
            
               Podľa spoločnosti Continental je relevantný geograficky vymedzený trh pre ťažké dopravníkové pásy celosvetový trh. Výsledok prieskumu trhu je však jednoznačne na strane celoeurópskeho vymedzenia trhu. Je to v dôsledku toho, že oceľokordové dopravníkové pásy sú v mnohých prípadoch vyrobené na mieru pre konkrétne zariadenia. Okrem toho dopravné a logistické problémy zohrávajú dôležitú rolu. V dôsledku toho neeurópski výrobcovia zohrávajú na európskom trhu s oceľokordovými dopravníkovými pásmi iba malú úlohu. Komisia preto situácia hospodárskej súťaže rozobrala na základe európskeho trhu.
            
         III.   HODNOTENIE
   1.   Pneumatické pružiny pre úžitkové vozidlá (OEM/OES)
   
               (16)
            
            
               Spoločnosti Continental a Phoenix by dosiahli spoločný podiel na tomto trhu vo výške [55-65] %. Hlavnými konkurentmi sú spoločnosti CF Gomma [10-15] %, Firestone [10-15] % a Goodyear [5-10] %.
            
         
               (17)
            
            
               Takýto vysoký podiel na trhu by sám osebe znamenal dominantné postavenie (5) spoločnosti Continental. Dominantné postavenie je tiež pravdepodobné vzhľadom na štruktúru trhu: Trhový podiel zlúčených subjektov bude štyrikrát vyšší než trhový podiel najväčšieho konkurenta.
            
         
               (18)
            
            
               Nemožno vylúčiť potencionálne problémy v hospodárskej súťaži už len z toho dôvodu, že odberateľmi zlúčených subjektov sú aspoň do určitej miery veľkí výrobcovia automobilov. Je síce pravda, že veľkí výrobcovia nákladných vozidiel nevyjadrili obavy pokiaľ ide o koncentráciu, veľa menších výrobcov náprav/prívesov sa obáva negatívneho vplyvu tejto koncentrácie na ceny.
            
         
               (19)
            
            
               Obavy z ohrozenia hospodárskej súťaže vychádzajú z ďalších faktorov. Za prvé, v prípade zvýšenia cien zo strany zlúčených subjektov, by zákazníci neboli schopní veľké objemy ľahko preorientovať na konkurenciu. A nebolo by to iba z toho dôvodu, že noví dodávatelia by museli prejsť cez schvaľovací postup väčšiny zákazníkov. Okrem toho všetci konkurenti majú obmedzené výrobné kapacity. Spoločnosť CF Gomma ako aj spoločnosť Goodyear využívajú takmer celú svoju kapacitu. Nový výrobný závod spoločnosti Firestone v Poľsku pravdepodobne prevezme súčasné dodávateľské zmluvy.
            
         
               (20)
            
            
               Za druhé, koncentrácia by sa týkala zlúčenia dvoch vedúcich firiem na trhu OEM/OES. Zdá sa, že súčasné postavenie spoločnosti Phoenix na trhu naozaj neodráža jej skutočný potenciál. Spoločnosť Phoenix preniesla svoju podnikateľskú činnosť v oblasti OEM/OES v prípade nákladných vozidiel a autobusov do spoločného podniku so spoločnosťou Freudenberg – Vibracoustic. Spoločný podnik však svoje marketingové úsilie zameral na pneumatické pružiny pre osobné motorové vozidlá a na trhu nákladných vozidiel a autobusov dosiahol skôr menšinové postavenie. Spoločnosť Phoenix je zmluvne viazaná nezúčastňovať sa žiadostí o cenové ponuky zo strany výrobcov nákladných vozidiel a autobusov. Spoločnosť Phoenix však dokázala vyjednať odklad uplatňovania doložky o pokute a bola schopná zúčastniť sa na dvoch nedávnych verejných súťažiach. V oboch verejných súťažiach skončila na druhom mieste za spoločnosťou Continental. Pokiaľ ide o technické schválenie, odberatelia spoločnosť Phoenix hodnotia takmer na úrovni spoločnosti Contitech a v oblasti cenotvorby dokonca lepšie.
            
         
               (21)
            
            
               Za tretie, v protiklade k tomu, čo tvrdila spoločnosť Continental, prieskum trhu ukázal, že patenty sa používajú na to, aby konkurenti nemohli vstúpiť do platnej dodávateľskej zmluvy v úlohe ďalších dodávateľov. Jeden z konkurentov Komisii poskytol informácie o tom, že najmä spoločnosť Continental používa agresívny spôsob nárokovania si práva na duševné vlastníctvo na vylúčenie konkurentov z výberového konania.
            
         
               (22)
            
            
               Komisia po zohľadnení všetkých týchto dôvodov dospela k presvedčeniu, že zamýšľané prevzatie spoločnosti Phoenix spoločnosťou Continental by viedlo k dominantnému postaveniu zlúčených subjektov na trhu s pneumatickými pružinami pre úžitkové vozidlá v Európe.
            
         2.   Pneumatické pružiny pre osobné motorové vozidlá
   
               (23)
            
            
               Prevzatie spoločnosti Phoenix/Vibracoustic spoločnosťou Continental by znamenalo zlúčenie jediných dvoch európskych výrobcov pneumatických pružín pre osobné motorové vozidlá. Podiel zlúčených subjektov na európskom trhu by predstavoval okolo [85-95] % za rok 2003. Hoci odberateľmi jednotiek pneumatických pružín sú veľkí výrobcovia automobilov a voči dodávateľovi majú určitú prevahu ako kupujúci, spomedzi nich niektorí v súvislosti s touto koncentráciou vyjadrili svoje obavy. Prieskum naozaj ukázal, že veľa výrobcov automobilov má v prípade pneumatických pružín iba jedného dodávateľa. Pre výrobcov automobilov by táto koncentrácia znamenala stratu schopnosti stimulovať medzi spoločnosťami Phoenix a Continental hospodársku súťaž, ako aj existenciu iba jedného dodávateľa vyvíjajúceho činnosť v Európe. Komisia na druhej strane získala dôkazy o tom, že noví mimoeurópski hráči by mohli v blízkej budúcnosti vstúpiť na európsky trh.
            
         
               (24)
            
            
               Otázku týkajúcu sa toho, či by koncentrácia znamenala dominantné postavenie na trhu pneumatických pružín pre osobné motorové vozidlá možno nechať otvorenú, keďže spoločnosť Continental sa nedávno zaviazala odpredať obchodné aktivity spoločnosti Phoenix na tomto trhu predajom podielu spoločnosti Phoenix v spoločnom podniku Vibracoustic spoločnosti Freudenberg. Získaním akcií spoločnosti Phoenix v spoločnosti Vibracoustic spoločnosťou Freudenberg sa odstránia obavy z ohrozenia hospodárskej súťaže v sektore pneumatických pružín pre osobné motorové vozidlá, keďže Phoenix vyvíja činnosť na trhu pneumatických pružín pre osobné motorové vozidlá iba prostredníctvom spoločnosti Vibracoustic.
            
         3.   Pneumatické pružiny pre koľajové vozidlá
   
               (25)
            
            
               Prieskum trhu odhalil, že zlúčený trhový podiel v prípade spoločností Continental a Phoenix na sekundárnom trhu so systémami pneumatických pružín by predstavoval približne [55-65] %. Ostatní konkurenti (napr. Paulstra, Schwab, Trelleborg alebo Toyo) by mali iba menšie podiely na úrovni 5 % alebo menej.
            
         
               (26)
            
            
               Napriek týmto relatívne vysokým podielom na trhu Komisia dospela k záveru, že na trhu pneumatických pružín pre koľajové vozidlá nemožno očakávať vznik dominantného postavenia z dvoch dôvodov: Za prvé, všetci konkurenti, (vrátane účastníkov konania) musia až 70 % súčiastok pre systémy pneumatických pružín nakupovať od svojich konkurentov, ktorí patria medzi výrobcov gumových podkladov alebo kovových častí. Spoločnosť Continental bola naozaj schopná preukázať, že nedávno zvýšila dodávky svojich gumových podkladov konkurenčnému výrobcovi systémov pneumatických pružín, čím poskytla oporu tvrdeniu, že vzájomné dodávky v tomto sektore priemyslu sú bežnou praxou. Za druhé, na trhu je dostatočný počet potenciálnych konkurentov, ktorí budú môcť zabrániť nezávislé zvýšenie cien zo strany účastníkov konania . Spoločnosti Toyo a Sumitomo z Japonska prostredníctvom svojich dcérskych spoločností v Európe výrazne posilnili svoju prítomnosť na európskom trhu. Prostredníctvom svojich novo vytvorených dcérskych spoločností v Európe boli schopné získať nové pozície na trhu a s najväčšou pravdepodobnosťou budú v blízkej budúcnosti pokračovať v upevňovaní svojho postavenia na trhu. Vzhľadom na dlhú životnosť koľajových vozidiel (do 30 rokov), odberatelia budú mať dostatok času na schválenie nových dodávateľov.
            
         
               (27)
            
            
               Komisia je preto presvedčená, že zamýšľané prevzatie nebude mať za následok vytvorenie dominantného postavenia na trhu pneumatických pružín pre koľajové vozidlá.
            
         4.   Oceľokordové dopravníkové pásy
   
               (28)
            
            
               Koncentrácia by znamenala zlúčenie dvoch najväčších dodávateľov v Európe. Podrobný prieskum trhu naozaj viedol k záveru, že zlúčený trhový podiel spoločností Continental a Phoenix by dosiahlo úroveň [>70] %. Medzi ostatných konkurentov patria spoločnosti Sempertrans [5-15] %, Bridgestone [0-5] % a niekoľko menších, zväčša regionálnych dodávateľov s podielom na trhu menším než [0-5] %.
            
         
               (29)
            
            
               Koncentráciou sa tak zníži počet hlavných európskych konkurentov zo štyroch na tri spoločnosti, pričom ostatné dve (Sempertrans a Bridgestone) sú v porovnaní so zlúčenými subjektami veľmi malé. Prieskum trhu na jednej strane odhalil, že hlavní odberatelia – veľké energetické spoločnosti ako napríklad RWE – majú zaiste určitú prevahu ako kupujúci, ktorú použijú pri obrane hospodárskej súťaže na trhu. Pripúšťajú však, že po uskutočnení koncentrácie budú mať k dispozícii iba veľmi obmedzený, ak vôbec nejaký, počet alternatívnych dodávateľov. Postavenie zlúčených subjektov na trhu by bolo obzvlášť silné v segmente dopravníkových pásov používaných pri ťažbe lignitu a dopravníkových pásov so šírkou presahujúcou 2,4 m. Odberatelia z oblasti ťažby lignitu predstavujú viac ako 50 % celkového dopytu po oceľokordových dopravníkových pásoch. V prípade pásov s určitými rozmermi šírky (>2,4 m) by mali zlúčené subjekty dokonca de facto monopolné postavenie v Európe.
            
         
               (30)
            
            
               Zamýšľané prevzatie spoločnosti Phoenix spoločnosťou Continental by z uvedených dôvodov pravdepodobne viedlo k dominantnému postaveniu na trhu s oceľokordovými dopravníkovými pásmi v Európe.
            
         5.   Záver
   
               (31)
            
            
               V rozhodnutí sa dospieva k záveru, že zamýšľaná koncentrácia vyvoláva vážne pochybnosti pokiaľ ide o jej zlučiteľnosť so spoločným trhom pokiaľ ide o trh s pneumatickými pružinami pre úžitkové vozidlá (OEM/OES) a trh s ťažkými oceľokordovými dopravníkovými pásmi.
            
         IV.   ZÁVÄZKY PREDLOŽENÉ ÚČASTNÍKMI KONANIA
   
               (32)
            
            
               Oznamujúci účastník konania s cieľom odpovedať na uvedené obavy z ohrozenia hospodárskej súťaže 1. októbra predložili svoje záväzky. Spoločnosť Continental sa zaväzuje
               
                           1.
                        
                        
                           predať 50 % podiel spoločnosti Phoenix v spoločnosti Vibracoustic spoločnosti Freudenberg, partnerovi v spoločnom podniku (6);
                        
                     
                           2.
                        
                        
                           predať celú výrobu spoločnosti Phoenix v oblasti pneumatických pružín pre osobné motorové vozidlá (OES/OEM) v maďarskej Nyíregyházi spoločnosti Freudenberg;
                        
                     
                           3.
                        
                        
                           predať výrobnú linku ťažkých oceľokordových dopravníkových pásov s rozmerom 3,2 m svojmu konkurentovi – spoločnosti Sempertrans.
                        
                     
         
               (33)
            
            
               Predaj podielu akcií spoločnosti Phoenix v spoločnosti Vibracoustic umožní spoločnosti Freudenberg/Vibracoustic ponúkať kompletný sortiment pneumatických pružín pre úžitkové vozidlá, vrátane pružín pre prívesy/nápravy a pružiny pre sekundárny trh (IAM). Spoločnosť Freudenberg môže na trhoch s pneumatickými pružinami prostredníctvom kontroly nad spoločnosťou Vibracoustic využívať silný sektor výskumu a vývoja ako aj skúsený distribučný tím. Spoločnosť Freudenberg/Vibracoustic ziskom výroby pneumatických pružín spoločnosti Phoenix v Maďarsku nadobudne vlastné výrobné zariadenie na pneumatické pružiny, ktoré jej umožní predávať pneumatické pružiny nie len výrobcom dodávkových vozidiel/autobusov ale aj výrobcom prívesov/náprav. Predaj sa tiež týka existujúcich zmlúv o dodávkach s odberateľmi spoločnosti Phoenix.
            
         
               (34)
            
            
               Úplný predaj podnikateľských aktivít spoločnosti Phoenix na trhu s pneumatickými pružinami pre úžitkové vozidlá (OES/OEM) odstraňuje prekrývanie na tomto trhu.
            
         
               (35)
            
            
               Záväzok predať celú výrobnú linku na oceľokordové dopravníkové pásy so šírkou presahujúcou 2,4 m spoločnosti Sempertrans je tiež jedným z primeraných opravných prostriedkov na vyriešenie problémov hospodárskej súťaže na trhu s ťažkými oceľokordovými dopravníkovými pásmi. Hlavné obavy týkajúce sa tohto trhu v skutočnosti súvisia so segmentom odberateľov dopravníkových pásov používaných pri ťažbe lignitu. Spoločnosť Semperit/Sempertrans ako vlastník, ktorý už v prípade niektorých dopravníkových pásov v tomto segmente prešiel schvaľovacím postupom, získa prostredníctvom tohto predaja prístup k technológiám na výrobu širokých dopravníkových pásov, pričom toto postavenie bude kľúčovým faktorom úspechu na trhu s oceľokordovými dopravníkovými pásmi. Testovanie trhu potvrdilo účinnosť záväzku, keďže všetci hlavní odberatelia Komisii naznačili, že predaj výrobnej linky považujú za účinné opatrenie na trhu s oceľokordovými dopravníkovými pásmi. Komisia je preto presvedčená, že predaj vyrieši obavy z ohrozenia hospodárskej súťaže na tomto trhu.
            
         V.   ZÁVER
   
               (36)
            
            
               Vychádzajúc z pripomienok predložených účastníkmi konania, záverom rozhodnutia preto je, že zamýšľaná koncentrácia, v dôsledku ktorej by mohlo dôjsť k narušeniu účinnej hospodárskej súťaže na spoločnom trhu alebo je značnej časti, nebude mať za následok dominantné postavenie zúčastnených strán na trhu so pneumatickými pružinami pre úžitkové vozidlá (OEM/OES), osobné motorové vozidlá, koľajové vozidlá a ťažké oceľokordové dopravníkové pásy. Koncentrácia by sa preto mala vyhlásiť za zlučiteľnú so spoločným trhom a Dohodou o EHP, za predpokladu, že bude v úplnom súlade so záväzkami uvedenými v prílohe v zmysle článku 2 ods. 2 a článku 8 ods. 2 nariadenia o koncentráciách a článku 57 Dohody o EHP.
            
         
   
      (1)  Ú. v. ES L 395, 30.12.1989, s. 1, naposledy zmenené a doplnené nariadením (ES) č. 1310/97: Ú. v. ES L 180, 9.7.1997, s. 1.
   
      (2)  Phoenix svoje pneumatické pružiny OEM/OES pre nákladné vozidlá a autobusy na trhu umiestňuje prostredníctvom spoločného podniku („Vibracoustic“) s nemeckým výrobcom súčiastok Freudenberg (pozri prípad M.1778 – Freudenberg/Phoenix/JV). Spoločnosť Vibracoustic však nemá riadnu vlastnú výrobu pneumatických pružín pre nákladné vozidlá, ale predáva pružiny vyrábané spoločnosťou Phoenix.
   
      (3)  Rozdielnym tlakom vzduchu v pneumatickej pružine je možné regulovať výšku podvozku.
   
      (4)  Časti pôvodného rozhodnutia sú z tohto zhrnutia vynechané, aby sa zaistilo, že nedôjde k odhaleniu dôverných informácií; tieto časti sú uvedené v hranatých zátvrokách.
   
      (5)  Treba upozorniť na to, že tento prípad bol oznámený v zmysle starého nariadenia 4046/89.
   
      (6)  Treba upozorniť na to, že spoločnosť Freudenberg má v prípade prevzatia spoločnosti Phoenix treťou spoločnosťou opčné právo na 50 % podiel akcií spoločnosti Phoenix v spoločnosti Vibracoustic. Bez tohto záväzku však nebolo jasné, či by si spoločnosť Freudenberg toto opčné právo uplatnila alebo nie.